इस गभरूऐ कन्नै ओह्दी पनछान किछ मती गै। इन्नी मती जे केईं बारी उनै अपनी दुनियां शा हटियै, ओह्दे बारै बी सोचेआ ऐ। केईं बारी चांह्दे होई ते केईं बारी तङानै गै। इनें सोचें दा बी इक टकोह्दा आधार ऐ। मझाटै बखले-पन दी कंध होंदे होई बी सोचें दे एह् रेशमी धागे कुसै लै अपने घेरे बधाई लैंदे न, जिंदे च जाने-अनजाने किन्नें गै लोक समीऽ जन्दे न। जियां इत्थें आई बौंह्दे गै जिसलै उनै सामनै पेई दी अखबारै दी पैह्ली सुरखी गी पढ़ेआ, तां ओह्दी सोच अफगान सदरें पर जाई अटकी ही। सुरगबासी ‘त्राकी’ ते ‘अमीन’ जां फी कल गै सत्ता च औने आले सदर ‘कारमाल’ बारै--। ओह् इन्दे चा कुसै गी बी नेईं जानदा पछानदा। फिर बी इक अनजाना लगाऽ, केईं बारी उन्दे बारै सोचने पर मजबूर करी ऐठा हा उसी। पर जिसलै कुसे नै हाम्बियै ओह्दे सामने दा ओह् अखबार चुक्की लैती तां ओह् त्रैवै सदर ओह्दे दमागै चा अपनै आप निकली गै। ओह् दिक्खै करदा हा जे उस अखबारै दे त्रै चार हिस्से होई गे न ते त्रै चार वक्ख-बक्ख लोक उसी पढ़न लगी पेदे न। हुन ओह् सोचै करदा हा जे चाही आली हट्टी पर टिकी दी अखबार ते बजारू जनानी च कोई फरक नेईं। जेह्ड़ा जिद्धर मन करै ध्री’की फिरदा ऐ। ते दना भर फरोल-फराल करियै अपनै रस्ते पेई जन्दा ऐ।